  Майя Бывальцева Удмуртиысь Йӧскалык театрысь артистъёс сцена вылын фехтованиея «Серебряная шпага» калыккуспо фестивале пыриськозы. Ужрад Москваын 20–21 оштолэзе ортчоз. Со сярысь иворъёсъя «Удмуртия» агентстволы вераз фестивале одӥгез пыриськись Максим Григорьев. Сцена вылын нюръяськон техникаез сяна, жюри фехтовальщикъёслэсь артист устолыксэс, дӥськутэс, возьматонлэсь пуштроссэ дунъялоз. Максим Григорьевлэн верамезъя, соос кык номер дасяло. Нырысетӥез удмурт кылын — капчи мылкыдо, маскара. Нимаське «Пумиськон». Кыкетӥез — йӧнлы, «Сатисфакция» тодмо сериал вылын пуктэмын, со XIX даурысь дуэль сямъёсты возьматэ. Нырысетӥ номерын секытэз трюкъёс бордын, кыкетӥяз — ӵошен фехтовать каронын. Фестивале Удмуртиысь мынозы Максим Григорьев, Иван Плотников, Роман Болтачев но Вадим Дмитриев. 2013-тӥ арын, Щепкин нимо вылӥ театр училищеын дышетскыкузы, соос «За лучшее исполнение боя» номинациын вормизы. 2015-тӥ арын Россиысь театр искусствоя институтлэн (ГИТИС) кивалтӥсезлэсь нимысьтыз кузьымзэ басьтӥзы. Со сяна, 2013-тӥ арын Максим Григорьев, Иван Плотников но Роман Болтачев артистической фехтованиея Россилэн чемпионатаз вормизы. Сцена вылын фехтовать каронъя мастер-класс ВАТСАН «Серебряная шпага» калыккуспо фестиваль 2007-тӥ арысен ортчытъяське. Отчы Россиысь, Казахстанысь, Италиысь, Великобританиысь, Испаниысь, Франциысь но Европаысь мукет кунъёсысь театр вузъёсысь студентъёс но театрысь артистъёс пырисько. Фестивальлэн президентэз — каскадёр, сцена вылын ветлыны-вырыны дышетӥсь Айдар Закиров. Фестивальлэсь тунсыкъёссэ но эрикрадъёссэ утись — актёр Дмитрий Певцов. Тегъёс: Спорт Лулчеберет Театр Удмуртия фестиваль  